section_heading: Životopis
paragraph_text: Često je gostovala u zabavno-glazbenim televizijskim emisijama te nastupala na poznatim festivalima zabavne glazbe, primjerice Festivalu kajkavskih popevki u Krapini, Zvucima Panonije u Osijeku, Melodijama sonca in morja u Piranu i Portorožu te Melodijama Istre i Kvarnera. Na ovom posljednjem je često pjevala u duetu s Mirkom Cetinskim, ali je nastupala i s mnogim drugim estradnim umjetnicima, primjerice Ninom Bartolijem, Angelom Tarticchiom, Tonijem Kljakovićem i kvartetom Studio. Osim uobičajenih sopranskih arija, na inozemnim je turnejama vrlo često interpretirala i popijevke hrvatskih skladatelja. Osim njezinih trajno zabilježenih interpretacija za radio i televiziju, objavljeno je i nekoliko albuma dalmatinskih pjesama, koje je pjevala u duetima s Borisom i Vickom Nikolićem.